
Facultatea de Biologie a Universității din București anunță cu profundă tristețe ireparabila pierdere a doamnei prof. univ. dr. Victoria Herlea (6.04.1941 – 6.12.2020).
Continuatoarea tradiției Școlii de Microbiologie și Imunologie, inițiată în Facultatea de Biologie de acad. George Zarnea, odată cu introducerea unor discipline noi ca imunobiologia, bacteriologia medicală, virologia, ecologia microorganismelor, microbiologia industrială, taxonomia microbiană, doamna prof. univ. dr. Victoria Herlea a condus laboratorul de Microbiologie și  Imunologie timp de 22 de ani (1990-2012).
Specialist și cadru didactic de înaltă  ținută morală și academică, doamna prof. univ. dr. Victoria Herlea a contribuit la educarea și formarea multor generații de studenți, viitori biologi, microbiologi, cercetători, profesori, de-a lungul unei cariere de patru decenii, preocupându-se în același timp de selectarea atentă a unor cadre universitare care să continue tradiția școlii de microbiologie și imunologie din universitatea noastră. 
Studenții și-o vor aminti ca pe un model de mentor echilibrat și competent profesional, care oferea o pregătire la cele mai înalte standarde. Calitățile sale au transformat cursurile într-o invitație la studiu și descoperire, însoțite fiind totdeauna de bucuria întâlnirii umane, de cultivarea unor valori esențiale și a efortului pentru atingerea unor scopuri nobile. Nu de puține ori, toate acestea au constituit inspirația și punctele de plecare pentru cariere impresionante.  
Prodecan al Facultății de Biologie a UB în perioada 1992-1996, doamna profesoară va rămâne un reper al comunității și elitei noastre academice prin caracterul său distins, al unui profesor exemplar, model de pasiune, dedicare în profesie și colegialitate. 
Toți cei care au cunoscut-o îi vor păstra o caldă și vie amintire.
Condoleanțe familiei și apropiaților săi.
